runetrust/blame-folketinget-dk huggingface dataset:
Pernille Rosenkrantz-Theil (S), 2023-04-14:
Jeg ved, at der ligger noget forskning i forhold til det her med, hvor mange seksuelle overgreb der er på børn, der er anbragte, og som jeg lige kan huske tallene i hovedet – pas på med at hænge mig op på den her del; det er sagt med alle tænkelige forbehold – så mener jeg, at vi er i omegnen af 15 pct. børn, der er anbragte, og som bliver udsat for seksuelle overgreb, typisk faktisk fra andre, der er anbragte.
Kaare Dybvad (S), 2018-10-11:
Men jeg hørte også en debat, hvor ordføreren selv var med, og hvor Jean Thierry fra Bispeparken, som er medlem af Enhedslisten, og som har tillidsposter i Enhedslisten, sagde, at vi kan aldrig nogen sinde i Enhedslisten acceptere, at man river boliger ned.
Martin Lidegaard (RV), 2021-01-14:
Jeg er egentlig også enig med udenrigsministeren, når han siger, at både når det handler om coronapolitik og kinapolitik, står vi os godt ved at have brede flertal bag os i Folketinget, og lad mig bare sige med det samme, at vi synes, det er en god idé at forsøge at finde en fælles beretningstekst, som kan vise sammenhold i Folketinget.
Kristian Thulesen Dahl (DF), 2008-10-10:
Vi skal give den enkelte dansker den tryghed, det er, at de indeståender, man har i banksektoren, er sikret; at der ikke er nogen som helst tanker om, at man som borger skal spekulere i, om man har mere eller mindre end 300.000 kr. stående på bankbogen og skal gå ned og trække penge ud og sætte dem i andre pengeinstitutter; at man ved, at de indskud, man har, er omfattet af den her garantiordning og derfor er sikrede.
John Dyrby (S), 2006-10-26:
Vi giver ikke kommunerne nogle byrder, vi giver kommunerne nogle bloktilskud, der år for år bliver større og større, og som betyder, at landets kommuner under et næste år har en mulighed for at give service fuldt ud på samme niveau som i år, på trods af at der er flere børn, og på trods af at der er flere plejekrævende ældre.
Bjarne Laustsen (S), 2002-03-19:
Så spurgte jeg også, om man var i stand til at udpege de 40 kommuner, og hvor mange af de dér 40 kommuner der havde været dårlige Venstrekommuner, fordi de ikke har en pasningsgaranti, som hr. Jens Vibjerg lægger utrolig megen vægt på. Så mangler vi altså også stadig væk at få et svar på, om ledige i spørgsmålet om den udskudte orlov ikke taber deres rettigheder.
Ole Stavad (S), 2003-05-27:
Jeg mener at vide, at det er tilfældet, men selv den fortrolighed, som ministeren henholder sig til, har ikke så mange sprækker, at han vil oplyse om et forløb, der har været mere end 10 år tilbage, som har betydning for at vurdere og afdække konsekvenserne af det forslag, ministeren kommer med.
Karsten Hønge (SF), 2025-05-08:
Jeg kunne godt tænke mig at spørge hr. Jens Joel, om hr. Jens Joel vil give Sara Vergo, der er formand for Djøf, og Michael Bach Petersen, der er generalsekretær i den organisation, der hedder Danes Worldwide, ret, når de vurderer, at der kan være over 400.000 mennesker, der er omfattet af det, fordi det ikke kun handler om nogle, der er født der, men også om mennesker, der opholder sig mere end 12 måneder i udlandet.
Lars Løkke Rasmussen (V), 2016-12-13:
Det har gjort et stort indtryk på os alle sammen, når dem, der er sat i verden for at passe på os andre, pludselig må betale den højeste pris, og på en tragisk baggrund skal det minde os alle sammen om, at vi er nødt til at sørge for, at vores politi har de bedst tænkelige vilkår.
Pia Kjærsgaard (DF), 2000-05-25:
jo til, medmindre man er så rød og marxistisk, som hr. Frank Aaen og hans parti er - fordi vi synes, det ville være ganske fornuftigt at nedsætte ulandsbistanden til det, FN anbefaler, i stedet for at ligge som nr. 1 på hitlisten.
Anfinn Kallsberg (FF), 2005-06-14:
Derudover har alle partier her i Folketingssalen og statsministeren sagt, at den dag, den færøske befolkning tager beslutningen om at ændre disse forhold om de ydre skel i rigsfællesskabet og derved også overtage sin egen forfatning, udenrigs- og sikkerhedsområdet og alle de områder, som er tilknyttet suveræniteten, er man villig herfra til at medvirke til det færøske ønske.
Søren Søndergaard (EL), 2000-04-26:
Set med Enhedslistens briller kan man egentlig sige, at den største ros til forslaget kommer i et brev fra Horesta til samtlige medlemmer af Skatteudvalget, hvori der står, at hvis forslaget vedtages, så, og jeg citerer: »... vurderes det som sandsynligt, at en væsentlig del af særlig restaurationsvirksomhederne må ophøre med at drive spilleautomater.«
Bertel Haarder (V), 2006-04-04:
Og så vil jeg gerne understrege, at vi jo ikke bruger imod Alexandra-Skolen, at eleverne selv betaler, men jeg tror nok, at jeg fik med hr. Bjarne Laustsen at gøre, hvis man sagde, at det var et særligt argument, at eleverne selv betaler, for så ville hr. Bjarne Laustsen jo sige: Hvad er nu det, er regeringen nu i gang med at begunstige betalingsskoler?
Karen J. Klint (S), 2011-03-04:
Så hvis der er en procedure med, at Folketinget er med i nogle afslag, der har retsgyldighed, i forhold til nogle levende mennesker, og vi derfor skal bære ansvaret for nogle afslag, så er det da dybt interessant, at vi har en procedure med, at vores udvalg her i Folketinget ikke ser de afslag. Så vil jeg da, når man nu er ved at rydde op inden for området her, spørge ministeren, om det er med i den oprydning, for jeg synes da ikke, vi kan leve med et retssamfund, hvor mennesker får afslag på en ansøgning, uden at der en eller anden form for retssikkerhed, der er meget, meget stor, hvad angår de afslag, de så får, og også hvad angår klagevejledningen. Så er der en procedurefejl i hele det her procedurevirvar, der er omkring afslag til mennesker, der søger om statsborgerskab?
Colette L. Brix (DF), 2002-03-18:
Vi er derfor meget glade for, at dette lovforslag endelig ser ud til at kunne blive gennemført. Den anden del om investeringsfonds er sådan set også en del af det gamle beslutningsforslag om etableringskontoordningen, i og med at det dækker over, at man nu vil give mulighed for at fortsætte indbetalingerne til etableringskontoen, efter at etableringen er sket.
Bent Bøgsted (DF), 2013-06-12:
Men derfor kan vi godt sige, at vi gerne så, at det blev lavet om, så uddannelserne blev mere målrettet mod at hjælpe de ledige, så de kunne få en uddannelse på et område, hvor de virkelig kunne få et job, og at uddannelsen, hvis der var behov for det, ikke kun varede 6 uger, men kunne vare 8, 10 eller 12 uger.
Line Barfod (EL), 2004-11-16:
Det er måske svært for ministeren at sætte sig ind i, men på grund af de mange mennesker, jeg har mødt, kan jeg godt forstå, at hvis man skal bruge alle sine kræfter på at sidde og kigge på sine mange regninger og se, at fordi man skal betale huslejen eller elregningen denne måned og skal bruge utrolig mange kræfter på at prøve at få et madbudget til at hænge sammen, men ikke har penge nok til at købe mad hver dag, har man ikke det store overskud til at søge job.
Simon Emil Ammitzbøll (RV), 2008-04-10:
Man vil gå ud fra, at i langt, langt de fleste tilfælde vil den offentlige forvaltning træffe korrekte beslutninger, men borgerne skal selvfølgelig have mulighed for at få afprøvet de beslutninger, der bliver truffet, således at man kan sikre, at borgerne får en ordentlig behandling.
Hans-Pavia Rosing (S), 1998-10-08:
En af de væsentlige opgaver for denne organisation er miljøovervågning, minituøse og gennemgribende undersøgelser af tungmetalpåvirkningen af det arktiske miljø. Det er blevet påvist - sort på hvidt, så at sige - at forureningen fra de store industrielle centre i Europa og Nordamerika truer vores sårbare natur og havpattedyrene og dermed hele fødekæden for den arktiske befolkning.
Martin Henriksen (DF), 2012-05-03:
Men synes hr. Lennart Damsbo-Andersen ikke, det er et problem, at der er en konvention, der dikterer Danmark, at mennesker, der har begået kriminalitet og i et tilfælde er blevet vurderet af vores efterretningstjeneste til at udgøre en sikkerhedsrisiko for Danmark, skal have statsborgerskab her i kongeriget?
Anne Grete Holmsgaard (SF), 2010-03-23:
Der udkæmpes jo mildt sagt en krig mellem de forskellige naturgasselskaber i øjeblikket, hvor nogle af dem siger, at de godt kan klare sig med en lille kompensation, mens der er andre, der vil have en meget stor kompensation, og en så stor kompensation, at vi i hvert fald finder det helt urimeligt.
Ulla Tørnæs (V), 2003-02-27:
Med den position, gymnasiet har i dag i det samlede uddannelsessystem, med en væsentlig større tilgang af elever end tidligere, mener jeg, det er vigtigt, at vi helt parallelt med folkeskolens bestemmelser også får en formålsbestemmelse for gymnasieuddannelsen, der giver en mere dækkende og klarere beskrivelse af gymnasiets profil.
Kristian Thulesen Dahl (DF), 2004-11-30:
Vi så gerne, at tallet var lavere, men hvis der omvendt skal det til for at få flertal for forslaget, at man kigger den anden vej, jamen så er det alene at få det stadfæstet som en mulighed i regelsættet selvfølgelig et gennembrud, og derfor vil vi da være fleksibelt indstillet over for, hvor den præcise grænse skal gå, hvis Socialdemokratiet af den grund så pludselig kunne finde ud af, at det måske alligevel gik an jævnfør vores debat lige for et øjeblik siden.
Torsten Gejl (ALT), 2019-01-15:
Derfor er vi faktisk glade for, at man kan gøre undtagelser, hvis det er til fordel for barnet, altså, at et barn helt undtagelsesvis kan få samvær med en forælder, der har begået nævnte kriminalitet, hvis en konkret og dybdegående vurdering viser, at det er det bedste for barnet.
Finn Sørensen (EL), 2017-04-21:
Så kan der måske ligge et gran af sandhed i den diskussion, for det kan ikke udelukkes, at man i nogle kommuner har betragtet muligheden for at give en førtidspension som det nemmeste, og så behøvede man ikke at komme med nogen tilbud til de borgere, som måske i virkeligheden, hvis de fik lidt mere overskud, kunne komme et andet sted hen på arbejdsmarkedet eller bare komme i gang med et mere aktivt liv.
Daniel Rugholm (KF), 2014-11-20:
I Det Konservative Folkeparti er vi positive over for indførelsen af den her nye refusionsordning for arbejdsgiverne, ikke mindst fordi vi tror på, at mange unge på erhvervsskolerne vil få gavn af det, og at det samtidig vil tilskynde arbejdsgivere til at oprette flere praktikpladser.
Helle Sjelle (KF), 2002-01-10:
Derfor synes vi konservative, at det er en overordentlig god idé at oprette et institut for miljøvurdering, et institut, der kan være med til at sørge for, at vi når vore miljømål på den mest effektive og resultatorienterede måde, der kan være med til at sikre, at vi har et godt, fagligt solidt grundlag for vore prioriteringer, og kan medvirke til, at vi udnytter vore skattekroner på den mest hensigtsmæssige måde.
Tom Behnke (FRI), 2000-04-13:
Jeg skal ikke gentage alle de spørgsmål, der kan rejses, men blot henvise til, at jeg er meget enig i det, som både fru Birthe Rønn Hornbech og hr. Helge Adam Møller rejste af problemstillinger i forbindelse med lovforslaget her, og jeg ser meget frem til, at vi får svarene på de spørgsmål.
Keld Albrechtsen (EL), 1998-05-07:
Princippet om den fri varebevægelighed, der er en af EU's fire grundlæggende såkaldte friheder, som er overliggere i hele traktatkonstruktionen, regner Domstolen altså som vigtigere end grundlæggende rettigheder, vigtigere end så at sige alt andet her i verden.
Karl H. Bornhøft (SF), 2010-03-02:
Med baggrund i bl.a. de synspunkter, som ordføreren selv har afleveret, kan jeg konstatere, at vi har en fælles interesse i at få en viden om, hvordan mange af de andre tilbud, som jeg jo kan høre der er en almindelig anerkendelse af eksisterer i dag, virker – både positivt og negativt.
Christian Poll (ALT), 2017-02-02:
Jeg bemærkede også, at Maria Reumert Gjerding tidligere henviste til den her kystturismeanalyse – hvis afsender jeg heller ikke helt kan huske hvad hedder, men det er altså et institut, der har lavet den – som netop peger på, at når turisterne kommer til de danske kyster, er det de ubrudte kyster, de går efter, det er naturen langs kysterne, som er det store trækplaster, men de undrer sig over, at kystbyerne er nedslidte, at man ikke har gjort mere ved dem, at man ikke har fået bilerne ud af bykernerne, og at man ikke har skabt et meget mere inspirerende miljø i mange af de kystbyer, vi har.
Søren Espersen (DF), 2014-03-25:
Præsidiet lægger dog vægt på, at regeringen udviser fleksibilitet, når medlemmer af Det Udenrigspolitiske Nævn som her ønsker oversættelse af et kortfattet dokument af væsentlig udenrigspolitisk betydning og det ikke påfører regeringen uforholdsmæssigt store udgifter.
Karen Hækkerup (S), 2009-03-27:
Der er ansat meget midlertidigt personale på grund af indførelsen af digital tinglysning, og jeg synes, det ville være passende, at man i det mindste sagde til de medarbejdere, som lige nu er ansat midlertidigt: Vi har brug for jeg ved domstolene, og I kan roligt regne med ansættelse, også når den digitale tinglysning er fuldt indfaset.
Eigil Andersen (SF), 2005-05-10:
Sagens kerne er jo den, at hvis man i dag bliver spurgt om som tillidsmand, om der er tale om en merbeskæftigelse, så er det i forhold til situationen, som den er nu, men der kan være fyret kolleger, eller der kan være nedlagt arbejdspladser i den afdeling for et halvt år siden eller for et år siden.
Bent Bøgsted (DF), 2013-02-20:
Men vi har svært ved at se det, når vi ser på stillingsbetegnelserne, og når vi hører de meldinger, der kommer fra fagforeningerne, om, at det ikke er deres folk, der får gavn af akutjobpakken, tværtimod er der rigtig mange, der allerede har mistet deres dagpenge, og som skulle have haft et akutjob, men de rigtige job var der simpelt hen ikke.
Carolina Magdalene Maier (ALT), 2019-02-08:
Så når vi ikke støtter det her forslag, er det sådan set, fordi vi synes, det er en kende xenofobisk, i forhold til at vi ikke vil have de her piger til Danmark, og fordi, som andre ordførere har været inde på, det faktisk gør det endnu dyrere at få en au pair, så vi får en risiko for, at det kun bliver de mest velstillede familier, der så vil have mulighed for at få en au pair til deres familier, og vi ønsker sådan set en au pair-ordning, som måske kunne være en lille smule socialt differentieret, så også dem, der ikke har så mange midler, kunne få en au pair.
Martin Henriksen (DF), 2018-04-26:
Dertil kommer, at vi i Dansk Folkeparti synes, det er ret indlysende i forhold til unge mennesker, som lige er kommet til Danmark, har en helt anden kultur, og hvor vi ved at der desværre er nogle, som ikke kan opføre sig ordentligt, at vi fra det danske samfunds side siger: Når I f.eks. er på et dansk asylcenter, har vi altså en forventning om, at I er hjemme om natten, og at I ikke render rundt forskellige steder.
Leif Mikkelsen (LA), 2013-05-15:
Til det, der har været nævnt her i dag, om, at Togfonden DK er den helt store landvinding for yderområderne, vil jeg sige, at en fjernelse eller sænkning af afgifter på privatbilisme ville være en helt anden sag, for de mennesker, der bor derude, kan ikke leve og indrette sig uden en eller to biler.
Jeppe Bruus (S), 2025-02-26:
Mit ministerium er også i dialog med de svenske myndigheder om den måde, de forvalter ulven på, og jeg arbejder som bekendt også for, at vi på europæisk plan og inden for habitatdirektivet får muligheder for at regulere ulven yderligere og også at lade være med at se ulven som et dyr, der skal være levedygtigt inden for den danske nationalgrænse, men at se ulven som en del af den nordeuropæiske ulvebestand, og at vi dermed også kan sætte antallet ned til et niveau, hvor vi tænker, at der kan være plads til både ulven og mennesker, herunder fåreavlere og andre gode folk.
Mariann Fischer Boel (V), 2003-10-24:
De erfaringer, vi har på det område - hvis vi skal nøjes med at gå over Øresund, har vi dem jo fra Sverige - viser klart, og det har også været inde i debatten her i dag, at offentligt betalte bespisningsordninger ikke betyder, at man ser det knæk i den kurve over fede børn og unge mennesker, som vi ønsker os.
Marion Pedersen (V), 2009-01-23:
Det vil i praksis betyde, at bindingsperioden for aftaler, der går ind under forbrugeraftaleloven, nedsættes fra 12 måneder til 6 måneder, samt at opsigelsesperioden efter en udløbet bindingsperiode nedsættes fra de i dag 3 måneder til 1 måned.
Ellen Trane Nørby (V), 2018-02-22:
Jeg vil gerne takke de gode kollegaer her i Folketinget for at have indgået en politisk aftale på området, som også på principområdet skitserer, hvordan vi sikrer den her balance, der skal være mellem tryghed og sikkerhed, mellem fremtidige muligheder og etiske overvejelser, og hvordan vi sådan set i vores fælles ambition om at oprette det nationale genomcenter gør det til gavn og glæde for de danskere og de patienter, der har behov for, at vi hele tiden udvikler behandlingen i Danmark.
Aki-Matilda Høegh-Dam (SIU), 2021-04-13:
Jeg oplever også, at der er et stort ønske om samarbejde her, og det er også derfor, jeg tænker, at det vil være rigtig godt, at parlamentarikerne fra Danmark og Grønland begynder at tage den dialog og inkluderer de forskellige perspektiver, der er, så det ikke kun er to folketingsmedlemmers ansvar at føre de her budskaber videre, men at det er alle parlamentarikere, der kan tage de her diskussioner på kryds og tværs, for man kan som folketingsmedlem ikke altid gætte sig frem til, hvad det er for noget lovgivning, der skal opdateres i Grønland.
Bjarne Laustsen (S), 2020-04-28:
Larmen fra flyene vil oftest have en maksimal varighed på 10 minutter, og det er et vilkår, der har gjort sig gældende i Skrydstrup de sidste mange år, og de nye fly vil ikke ændre på antallet af flyvninger, men det betyder ikke, at der ikke er nogen beboere, der bliver berørt.
Ole Birk Olesen (LA), 2025-05-28:
I lyset af det givne vilkår, at både i befolkningen og i Folketinget vil et flertal ikke udrydde ulven i Danmark, hvordan synes hr. Peter Kofod så at fåreavlere, der oplever ulveangreb på deres får, skal reagere, hvis de ikke har opsat et ulvesikret hegn?
Marianne Bigum (SF), 2025-02-05:
Det med sprogbrug var nu ikke, fordi vi skal regulere den politiske debat, men det, jeg læser bekymringer om, er, at vi på den ene side er ude at sige til virksomhederne, at de ikke må sige, at noget er bæredygtigt, og at de ikke må sige, at noget er miljøvenligt, og så er der en bekymring for, at hvis man bruger lige præcis den sprogbrug, ikke i den politiske debat, men i lovgivningen, så bliver folk simpelt hen bare forvirrede.
Brian Mikkelsen (KF), 2002-11-06:
Jeg har haft et møde med ledelsen i mandags og kan konstatere, at jeg var uenig i den politik, man har ført på stationen i det her spørgsmål, men nu er vi blevet enige om, at nu lægger vi det bag os, og nu arbejder vi konstruktivt sammen i den kommende periode, så vi får en fornuftig proces.
Ulla Tørnæs (V), 2003-11-18:
Ja, jeg er endda, som flere har været inde på, gået så vidt, at jeg rent faktisk opfordrer de kommuner, som ikke har et ønske om at ændre på strukturen, til at fastholde den struktur, som vi kender i dag, altså at fastholde folkeoplysningsudvalgene. Jeg vil også gerne benytte lejligheden til her fra Folketingets talerstol at understrege det, som står i bemærkningerne, at hvis man finder, at den måde, man har tilrettelagt det på i den enkelte kommune, fungerer godt og tilfredsstillende, og man har en god dialog med de folkelige organisationer, så synes jeg da bestemt, at man skal fastholde den model.
Morten Bødskov (S), 2017-10-12:
Det handler for det første om Finanstilsynets mulighed for at udarbejde og offentliggøre retningslinjer for god skik, og her er der muligheder for at udarbejde disse i samarbejde med de relevante erhvervs- og forbrugerorganisationer, og for det andet om Finanstilsynets muligheder for, hvis en kunde udleverer sit navn – og det er det, man får mulighed for nu – at gå videre til en finansiel virksomhed, der er klaget over, for bl.a. at se på, om der er generelle forhold i virksomheden, som skal kritiseres.
Kristian Thulesen Dahl (DF), 2011-02-24:
Men jeg tror, at man fuldstændig forbigår noget helt afgørende i forhold til vores fremtidige muligheder for vækst, hvis man på den måde kaster respekten for, at iværksætteriet faktisk er noget, der er bærende for Danmark og også bør være det i fremtiden, over bord.
Kristian Jensen (V), 2009-04-30:
Nej, skattereformen er fuldt ud finansieret, og den er faktisk finansieret sådan, at den ekstra arbejdsindsats, der kommer, den ekstra aktivitet, på ca. 5,5 mia. kr. i skatteværdi, bruges til at styrke vores økonomi, så vi fortsat har råd til at betale skoler, sundhedsvæsen, social omsorg m.v. Derfor er det vigtigt, at der er en fuld finansiering af den lettelsesside, som vi stod og diskuterede her i Folketingssalen i går.
Finn Sørensen (EL), 2013-05-21:
Hvis vi fortsætter med den nuværende ordning, risikerer vi tværtimod at stimulere en adfærd, der trækker i den anden retning, som f.eks. ved at skabe overflødige investeringer i parkeringsanlæg for at få balance i ordningen eller ved, at man i højere grad baserer sig på private parkeringsanlæg, fordi de gerne må give overskud.
Sofie Carsten Nielsen (RV), 2022-03-29:
Det er ret vigtigt for mig, for ja, demokrati kan opleves som tungt, bureaukratisk, langsommeligt, men hvis man selv har det på skuldrene og skal være med til at bære det frem, er det også uomtvisteligt, at det er den bedste måde at løse de store samfundsproblemer på.
Peter Kofod Poulsen (DF), 2017-12-12:
En gang imellem fremstilles hele det her konventionsspørgsmål sådan, at hvis man ikke havde konventionerne, ville der lige pludselig være et flertal i Folketinget for at indføre ting, som vi gudskelov blev færdige med for mange år siden, såsom dødsstraf.
Pia Adelsteen (DF), 2015-04-30:
Jeg har i hvert fald svært ved at se, når man har et land, der helt frivilligt er medlem af EU, helt frivilligt er med i euroen, at man så fra andre medlemslandes side skulle sige: Nu skal vi nok sørge for, at jeres gæld bliver betalt, det behøver I ikke at bekymre jer om, og så klarer vi det.
Anni Matthiesen (V), 2025-02-20:
I forhold til den del om diget vil jeg egentlig anbefale, at ordføreren prøver, måske under udvalgsbehandlingen, at stille et konkret spørgsmål om det, for der må jeg være ærlig at sige, at det er jeg selv i tvivl om, og derfor vil jeg ikke sige noget forkert her fra talerstolen.
Henning Hyllested (EL), 2016-04-14:
Det synes jeg er et rigtig interessant høringssvar, og det var måske en idé at inddrage de erfaringer og ikke bare henvise til Tyskland hele tiden – og så i øvrigt indføre en ordning, som ikke er den tyske, men inddrog alle de erfaringer, man har fra en hel stribe lande, så vi fik et færdselssikkerhedsmæssigt godt resultat ud af det.
Leif Mikkelsen (LA), 2013-02-06:
Og spørgsmålet er så, om vi i dag, når nu vi er i det principielle hjørne, i forbindelse med regeringens behandling af Folketinget kan få statsministerens svar på, om statsministeren vil sørge for, at det selvfølgelig bliver ændret fra og med denne skelsættende dag i Folketinget, hvor statsministeren har understreget sin stil og regeringsgrundlaget.
Troels Lund Poulsen (V), 2024-04-24:
Det er jo bl.a. på baggrund af den drøftelse, som jeg også havde med hr. Kristian Bøgsted her i Folketingssalen, og jeg forventer, at jeg i løbet af maj måned kan orientere både Forsvarsudvalget og forsvarsforligskredsen omkring den kortlægning.
Line Barfod (EL), 2005-11-16:
Hvis man ser på, hvem der gennem historien er blevet terrorister, så er det jo ikke dem, der selv er allermest fattige og udsatte, men det er andre, der bliver grebet af en følelse af uretfærdighed, en følelse af, at de i misforstået solidaritet med dem, der virkelig bliver udsat for urimelighed og uretfærdighed, så griber til sådan nogle handlinger som terror, fordi de ikke kan se andre måder at opnå deres formål på.
Poul Nødgaard (DF), 2006-05-30:
Ja, nu ligger det jo sådan, at jeg har prøvet at sætte mig ret nøje ind i det her, og når fru Pia Gjellerup så siger, at de 13 ændringsforslag i dag er stillet i fællesskab, må jeg sige, at de 9 eller 10 af dem jo er de ændringsforslag, der drejer sig om Københavns Kommune.